text: Pas på ukrudtsbrænderen
  03 juli 2013 kl. 13.27
  I går aftes opstod der en brand i Esbjerg efter brug af en ukrudtsbrænder. Det sker mindst 200 gange om året. Falck maner til forsigtighed, når man bruger brænderen.
  Mindst 200 brande opstår hvert år ifølge Beredskabsstyrelsen på grund af ukrudtsbrændere. Men styrelsen regner med, at det reelle tal er endnu højere, fordi folk selv får slukket branden, inden det bliver nødvendigt at tilkalde brandvæsnet.
  - De fleste brande forårsaget af en ukrudtsbrænder opstår i tørre blade eller kviste, der er blevet antændt, uden man har opdaget det, og når det får lov at ligge og ulme, blusser det pludseligt op, når man er gået videre, siger Bendt Trustrup, der er brandchef hos Falck.
  Han giver følgende råd:
  Brug ikke ukrudtsbrænderen i direkte sollys. Det gør ilden meget svær at se.
  Vær meget varsom, når det har været varmt og tørt i flere dage.
  Vær ekstra forsigtig i nærheden af bygninger og hold flammen på god afstand af bygningen. Det var en udestue, der gik ild i i aftes i Esbjerg.
  Sørg for at tørre blade er fjernet, da de ellers kan fungere som tændstikker for en ukrudtsbrænder.
  Hav en spand vand stående i nærheden - eller en haveslange.
  